text: 呂黃鐘，字初陽，山西澤州人。生平.萬曆四十三年乙丑科進士，初授魚臺縣知縣，積年疑獄，片言折之，士民頌神君焉。皇筏南下，伕役累民，公呼搶當事前，為民請命，得不過擾。置勸農亭於邑中，日與田夫野老相慰勞，問稼穡之艱難，有古循良風。後值桐封在魯，供帳絡繹，公心乎衛民而仍不乏上供，上下鹹得其所，苟非幹材，曷克濟此。越一年，調補歷城縣，在任三載，尤得民心，案牘重情，平反甚多，有可矜全者，必疏網置之，嘗曰：去莠所以衛苗，禁奸所以為良也。逮者鞠者得申其法，而寧必束溼哉！歷歷諸善政，兩邑勒石，至今思之不替。在邑聲譽大著，內擢戶科給事中，未幾以性戇直，與柄國者忤，遂劾之，以年例外轉山東僉事，兵備青徐，駐曹州。時歲飢，盜賊蠭起，充斥四境，多方籌畫，繕兵濟餉，各得其宜，盜亦隨撲滅，遂以勞瘁卒於官，贈光祿寺卿。
metadata: erhwenkuo/wikipedia-zhtw
metadata: 呂黃鐘
metadata: https://zh.wikipedia.org/wiki?curid=7537822